Laat sy liefde jou lei: Wanhoop of hoop jy? - www.bybelkennis.co.za
by Mitch Kalp · Published 17/07/2013 · Updated 28/09/2014
Laat sy liefde jou lei: Wanhoop of hoop jy? – Milanie Vosloo
Die ryk man het ook gesterf en is begrawe en sy siel het na die doderyk gegaan. Daar, terwyl hy gefolter word, het hy Lasarus in die verte by Abraham gesien. Lukas 16:22b-23
Om sonder God te leef, is om leeg te leef. Om sonder Hom te sterf, vreesaanjaend. Daar word vertel dat Stalin – die man wat verantwoordelik was vir 80 miljoen Russe (die meeste Christene) se dood – se eie dood 'n wrede gesig was om te aanskou. Daaroor het sy dogter gesê: "Dit was 'n nagmerrie om my pa te sien sterf!" Lenin het weer gesterf na 'n nag van geestelike wanhoop waarin hy dwarsdeur die nag vurig om vergifnis vin sy sonde gepleit het. So word daar baie verhale vertel van sterwende ateïste wat op hul sterfbed in doodsangs was … of in genadebesef na God geroep het.
Geredde kinders van God sterf daarenteen ánders. Hulle gaan die ewigheid met 'n stuk vrede tegemoet omdat hulle wéét dat die dood geen verskrikking inhou nie. Hulle is kennelik bewus van die feit dat die dood maar net 'n oorgang is na die vólle lewe saam met hul Here.
Ons kan nie kies waar, wanneer en hoe ons gaan sterf nie, maar so lank as wat ons leef, het ons tyd om te kies hoe ons wil voel … wanneer ons die dood tegemoet gaan.